trideElite MemberJoined: 27 Feb 2010Posts: 524
StumpusElite MemberJoined: 11 Jun 2004Posts: 1260Location: The Dark Side of Mars Ons Bekoorlike Italië Toer - Winskoop Toere
Ons Bekoorlike Italië Toer
16 Jun 2020 - 29 Jun 2020
NAVRAAG / ENQUIRY >>
VERDERE NAVRAAG / ENQUIRE
Ons Bekoorlike Italië Toer!
*In die Junievakansie*
Van die Amalfikus, deur Rome, na die wingerde van die Toskaanse gebied.
Florence se kuns, die toring van Pisa en die verruklike Cinque Terre.
Ons beleef gastronomiese hoogtepunte in Parma, Bologna en Modena!
En moenie vergeet van die adellike Verona en Venesië nie!
Met hierdie fantastiese Italië toer
kry jy ‘n besondere belewenis van hierdie land –
ons beleef die beste van die kultuur, natuur, kos en kuns!
Dag 1, Dinsdag 16 Junie 2020
Ons Italië toer groep vertrek vanmiddag met groot opwinding vanaf OR Tambo Lughawe in Johannesburg na Rome!
DAG 2, Woensdag 17 JUNIE 2020
ROME – CASERTA
Ons arriveer in Italië in Rome en ons luuksebus staan gereed om ons na die stad Caserta te neem. Ons besoek die Royal Palace. Ons Italië toer groep slaap die eerste twee aande in ‘n pragtige, gerieflike viersterhotel in Caserta. Ons geniet ons eerste eg Italiaanse ete by ‘n restaurant in Caserta.
DAG 3, Donderdag 18 JUNIE 2020
Ons eerste bestemming op ons Italië toer is die bekoorlike kusdorpie Positano.
Om daar te kom neem ons bus ons na die hawe in Salerno. Daar haal ons die veerboot na Positano. Ons bring ruim vrye tyd in Positano deur en loop met ons voete in die see! Later vaar ons van Positano se hawe met die veerboot na Amalfi (Veerbootkaartjies ingesluit.) (Dit is die beste manier om hierdie pragtige kus te besigtig!)
Ons Italië toer groep bring ‘n paar heerlike ure in Amalfi deur. Dan vaar ons weer per veerboot Salerno toe. Hier wag ons Italië toerbus op ons en ons ry terug na ons hotel in Caserta.
DAG 4, Vrydag 19 JUNIE 2020
POMPEII – ROME
Na ontbyt ry ons Italië toergroep al langs die beroemde Vesuvius–berg tot by Pompeii. Pompeii is die antieke Romeinse dorp wat in 79 nC onder meters as en fyn vulkaniese stof begrawe is na die uitbarsting van die vuurspuwende berg Vesuvius. Dis ‘n baie interessante plek om te besoek. Hier wys ‘n plaaslike (Engelssprekende) gids die interessantste plekke aan ons.
Na ons besoek vertrek ons na ons hotel in Rome. In Rome gaan ons meestal van openbare vervoer gebruik maak, en die middestad gaan ons te voet verken. Dink net hoe lekker gaan ons in die aand in Rome rondloop!
DAG 5, Saterdag 20 JUNIE 2020
Ons gaan ‘n hele dag in Rome deurbring! Ons plaaslike gids neem ons na die Colosseum en dan na die Forum Romanum. Ons groep het ook genoeg vrye tyd om op hulle eie te doen wat hulle wil. Daarna vertrek ons na dieselfde hotel as die vorige aand.
DAG 6, Sondag 21 JUNIE 2020
Rome – Siena
Vanoggend besoek ons die St. Peters Katedraal – een van die grootste basilikas in Europa. Daarna besigtig ons ook die unieke Sistynse Kapel met Michaelangelo se wonderbaarlike kunswerke, en die Vatikaan museums.
Die St Peters Katedraal
Binnekant van die St Peters Katedraal
Die Sistynse Kapel
Verryk deur alles wat ons in die “ewige stad” beleef het, vertrek ons verder noord in Italië met ons eie bus na Siena. Hierdie dorp word beskou as een van die mooistes in Italië. Ons slaap die volgende twee aande buite Siena tussen die wingerde by ‘n pragtige hotel. Hier geniet ons ‘n smaaklike aandete saam as groep.
DAG 7, MAANDAG 22 JUNIE 2020
Vanoggend het ons Italië toer groep vrye tyd om die mooie Siena te besigtig.
Dan ry ons na die beroemde dorpie San Gimignano waar ons ook ‘n genotvolle tydjie vertoef, voordat ons terugkeer na ons hotel van die vorige aand.
DAG 8, DINSDAG 23 JUNIE 2020
FLORENCE – PISA – LA SPEZIA
Die buitengewone kunsstad Florence word vandag besoek.
As jy wil, kan jy hier byvoorbeeld die geleentheid gebruik om plekke soos die Ponte Vecchio brug, die pragtige Duomo (katedraal), in die Accademia die beroemde Dawidbeeld van Michaelangelo en ander baie besondere beelde te gaan bewonder. (Reël gerus met ons kantoor as ons vir jou vooraf ‘n toegangskaartjie vir laasgenoemde moet koop.)
Ponte Vecchio brug
Hierna vertrek ons na Pisa om die indrukwekkende toring te besoek. Ons slaap vanaand in La Spezia.
DAG 9, WOENSDAG 24 JUNIE 2020
CINQUE TERRE – LA SPEZIA
Vandag besoek ons ‘n juweel in Italië: Cinque Terre. Cinque Terre is vyf eeue-oue stranddorpies aan die Italiaanse Riviera-kuslyn. In elk van die vyf dorpe is kleurvolle huise en wingerde. Probeer gerus hier seekospesialiteite saam met die beroemde sous van die gebied – pesto. Die Sentiero Azzurro-wandelroete verbind die dorpe en bied pragtige uitsigte oor die see. Elkeen kry ‘n veerbootkaartjie om tussen die vyf dorpies te beweeg. Ons slaap vanaand weer in La Spezia.
DAG 10, DONDERDAG 25 JUNIE 2020
Ons ry vanoggend na Parma. Parma is ‘n universiteits-stad in die Emilia-Romagna streek. Die streek is bekend vir Parmesan kaas en Parma-ham. Hier word die Parma katedraal en die Pienk Marmer Baptistery gevind. Ons geniet ‘n heerlike paar uur in hierdie besondere stad.
Hierna vertrek ons na Bologna – die stad waar Spaghetti Bolognese sy oorsprong van het. Ons oornag vanaand in Bologna.
DAG 11, VRYDAG 26 JUNIE 2020
BOLOGNA – MODENA – VERONA
Ons gaan hierdie dag in Bologna, Modena en Verona spandeer. Vanoggend verken ons eers die Ou Stad van Bologna. Daarna besoek ons die dorp Modena vanwaar Balsamiese asyn sy oorsprong het. Ons stop ook by ‘n Balsamiese asyn maker om ‘n proe van die delikatesse te geniet (Ingesluit by die toerprys.)
Vanmiddag vertrek ons na Verona – vandag ‘n Wêrelderfenisgebied, waar ons ‘n stadsbesigtigingstoer geniet. Hier is die beroemde Romeinse arena uit die eerste eeu n.C. – wat ‘n gesig om te sien! In hierdie Arena word steeds konserte voor 15,000 mense op ‘n keer gehou. Ons gaan ook die eeue-oue stadsmure te siene kry. Ons stap ook na die Ponte Pietra-brug wat reeds in die jaar 100 vC gebou is!
Vanaand slaap ons in ‘n wonderlike hotel in Verona.
Vanaand beleef ons ook ‘n absolute hoogtepunt: In Verona se Arena woon ons die opera, Cavalleria Rusticana-Pagliacci van Mascagni by!
DAG 12, SATERDAG 27 JUNIE 2020
Ons Italië toer groep vertrek vandag na die verruklike Venesië. Ons bus neem ons na die tronchetto (waar die motors en ons bus parkeer). Daarvandaan vaar ons per boot na die Ou Stad van Venesië. Hier ontmoet ons ’n plaaslike gids wat baie interessante feite met ons deel en die belangrikste besienswaardighede aan ons uitwys. Aan die einde van die stadstoer kan ons ‘n glasblaser dophou wat met hierdie baie ou kuns – eie aan die stad – ‘n meesterlike demonstrasie vir ons lewer. Die res van die dag het ons vrye tyd om Venesië intens te geniet. Ons eet vanaand saam as groep in ‘n heerlike restaurant naby ons hotel in Verona.
DAG 13, SONDAG 28 JUNIE 2020
Vanoggend ry ons ‘n spesiale draai om die pragtige Sirmione aan die Garda Meer te besoek. Hier het ons almal vrye tyd om rustig deur die interessante dorpie te loop en die antieke kasteel te besigtig.
Hierna vertrek ons Italië toer groep na Venesië vanwaar ons vanaand terugkeer na Suid-Afrika.
DAG 14, MAANDAG 29 JUNIE 2020
Ons land vandag in Suid-Afrika – met die wete dat ons wonderlik verryk is deur al die onvergeetlike beelde en belewenisse!
Dit is onbeskryflike herinneringe vir altyd!
Ons WinskoopToerprys is slegs
R39,490* pp wat deel
Enkeltoeslag is R4,500 pp
*Slegs R1,000 lughawebelasting is nie hierby ingesluit nie.
Ons Winskooptoerprys sluit AL die volgende in:
• ‘n Ekonomiese klas-retoervliegkaartjie van Johannesburg na Rome, en terug van Venesië oor Rome na Johannesburg.
• Die lughawe- en brandstofbelasting, behalwe R1,000
• Hotel-akkommodasie (bed en ontbyt) in twin-kamers met eie badkamers in gerieflike hotelle (meestal driesterhotelle)
• Alle aandetes (Wanneer aandetes nie in die hotel geneem word nie, kry elke toerlid ‘n subsidie van €15 vir aandete)
• Luuksebusvervoer met lugverkoeling, yskas, ens. vir die hele tydperk (Rome-middestad uitgesluit)
• 5 Metrobus Kaartjies in Rome
• Stadsbesigtigingstoere per bus en te voet soos aangedui met ervare plaaslike Engelssprekende gidse in die stede soos hierbo aangedui (‘n Beduidende pluspunt by ons toer!)
• Die verantwoordelike en goed toegeruste span van twee WinskoopToerleiers wat persoonlik oral saamtoer en veel waarde toevoeg en ‘n heerlike, gerieflike toer verseker!
Die volgende toegangsgelde is alles INGESLUIT!
Die Caserta Paleis
Toegangsgelde na Pompeii
Die Forum Romanum in Rome
Die Vatikaanstad museums en die Sistynse Kapel
Die veerbootvaarte (Positano – Amalfi en Cinque Terre)
Die proe van die Balsamiese asyn
Die Opera in Verona
Die bootvaart vanaf die tronchetto by Venesië na die Ou Stad (retoer)
• Visumkoste (slegs Schengenvisum)
• Mediese versekering
• Ekstra lughawebelasting (tans R1,000)
(Wisselkoersveranderinge beïnvloed ook hierdie bedrag)
• Enige ander toegangsgelde (volgens toerlid se eie keuse)
• Fooitjies en uitgawes van persoonlike aard
• Fooi vir busbestuurder (€30)
Deur die deposito van R6,000.00 pp –
(verwysing: ITA20/Jou Voorletters en Van bv.
in die volgende bankrekening te betaal:
1,687 keer gelees, 301 keer gelees vandag
DOEN NAVRAAG HIER
';	VERDERE NAVRAAG / ENQUIRE
NAVRAAG / ENQUIRY
Hoogtepunte van Noord-Spanje en die Spaanse Pirenee
Wit Kersfeestoer in Europa 2020
Navraag : Ons Bekoorlike Italië Toer